**“Соңгы кыңгырау” бәйрәме.**

 **1 нче алып баручы.**

 Хәерле көн, кадерле кунаклар, әти-әниләр, хөрмәтле укытучылар һәм укучылар! Бүген мәктәбебездә иң тантаналы һәм истәлекле, күңелле һәм шул ук вакытта моңсу да бәйрәмнәрнең берсе - “Соңгы кыңгырау” бәйрәме.

 **2 нче алып баручы**.

 Бүген чыгарылыш сыйныф укучылары өчен соңгы кыңгырау яңгыраячак. Соңгы кыңгырау ул, урта мәктәпне тәмамлап, зур тормышка, олы дөньяга юлланган укучыларны алдагы көннәрнең гаҗәп матур да, тынгысыз да, соклангыч һәм авыр да булачагын искәртеп тора кебек. Бу чың аларның кадерле укытучылары белән хушлашу авазы да. Әйдәгез чыгарылыш сыйныф укучыларын, 9 һәм 11 нче сыйныфларны, алкышлар белән каршы алыйк.

 **Җыр:**

**1 нче алып баручы:** Мәктәбебез бүген канат ярган кошчыкларын олы тормыш юлына озата.

Ә хәзер тәбрикләү өчен сүзне мәктәп директоры Әхмәдуллин Илфат Ильяс улына бирәбез.

 **1 нче алып баручы.**

Чыгарылыш сыйныф укучыларын бәйрәм белән котларга күп кунаклар килде. Менә алар:

1.

2. ООО “Восток” җитәкчесе Леонтьев Алексий Иванович

3. Җирле үзидарә рәисе Әминов Илгиз Госсам улы

4. Ядегәр авылы имамы Гаяз хәзрәт

5. 11 нче сыйныф укучыларының беренче укытучылары Рәмзия Габделхәй кызы һәм Альфинур Хөсәен кызы.

6. Ветеран укытучылар.

Хәзер сүзне аларга бирәбез.

1.

2. ООО “Восток” җитәкчесе Леонтьев Алексий Иванович

3. Җирле үзидарә рәисе Әминов Илгиз Госсам улы

4. Ядегәр авылы имамы Гаяз хәзрәт

 **2 нче алып баручы**.

 Безнең 1нче сыйныф укучыларының чыгарылыш сыйныф укучыларына әйтер сүзләре бар.

 **1нче бала:**Чәчәк эзләп йөрим кырларда,

 Белмим сезне ничек зурларга,

 Теләп Сезгә изге теләкләр

 Йолдыз булып яна йөрәкләр.

 **2 нче бала:**Балкый алда еллар,

 Сез барасы юллар

 Ала якты нурлар

 Сезнең күзләрдән!

 **3 нче бала*:*** Нигездә, безнең хисләр дә,

 Эшләр дә уртак төсле.

 Колхозда чәчү чәчтеләр,

 Мәктәптә урак өсте.

 **4 нче бала:**  Зур юлларга озатып кала

 Мәктәп кыңгыраулары.

 Еллар аша озатып барыр

 Соңгы яңгыраулары.

 **5 нче бала:** Җир көтә сезнең кулларны,

 Көтә урман,күл, болын.

 Иске йортларны яңартыйк

 Таралып бетмәс борын.

 **6 нчы бала*:*** Юк сезнең ата нигезен

 Корытырга хакыгыз.

 Авылга кунакка түгел,

 Яшәргә дип кайтыгыз!

 **7 нче бала:** Бүгенгедәй ак тасмалар тагып

     Килгән идең, дустым, мәктәпкә

     Бүген инде очар канат синдә

    Күпкә кече идең ул чакта.

**8 нче бала:** Тәүге тапкыр сине каршы алды

                   Колач җәеп изге мәктәбең,

                   Бүген ул да башын түбән иеп

                   Озатып кала үзенең шәкертен.

 **9 нчы бала**: Шат елмаеп сине каршы алды

     Укытучы апаң ишектә.

     Еллар буе сезнең өчен ул бит

     Белем биргән, күпме көч түккән.

      **10 нчы бала:** Белем иленә сәяхәт

                  Әлифбадан башлана.

                  Үсеп буйга җитсәң дә син

                   Мәктәбеңне ташлама.

 **11 нче бала:** “Туган тел” не дә онытма,

     Ул - изге анаң теле.

     Кайда йөрсәң, дөнья гизсәң,

     Кадерлә син телеңне.

**12 нче бала:** Ә хәзер әйдәгез, дуслар,

                  Сүзне бирик зурларга.

                  Күптән инде көтә алар

                  Үз сүзләрен әйтергә.

 **Җыр “Өйрәтәләр мәктәпләрдә”**

**1 нче укучы:** Бәйрәм бүген барлык мәктәпләрдә,

Хис ташкыны безнең күкрәктә.

Укытучының моңсу карашлары

Озату сүзен яза йөрәккә.

**2 нче укучы**: Кире кайтмас өчен үтте инде

Балачагым, үсмер елларым,

Беренчедән унберенчегә хәтле

Үткәрдек күк бер ел нибары.

**3 нче укучы:** Укулар да инде артта калды,

Җыелыштык соңгы бәйрәмгә.

Һәркем тоя үзен әзер итеп

Таулар, диңгезләрне кичәргә.

 **4 нче укучы:** Мәктәбемә илтер юллар буйлап

Бала булып килә узасым.

Еллар үткәч килә: - Исәнме!-дип

Балачакка кулым сузасым.

**5 нче укучы:** Эх, балачак үткән сукмаклардан

Яланаяк йөгереп үтәргә

Бар дөньяны онытып, сабый булып,

Күбәләкләр куып китәргә.

**6 нчы укучы:** Артта калды дәрес калдырулар,

Шактый-шактый шуклы шаярулар,

Гашыйк булы, яшерен янулар,

Укып килми оятка калулар.

**7 нче укучы:** Артта калды инде бар да болар -

 Курка-өркә язма эшкә барулар.

Тәнәфестә тузандай тузынулар,

Тактадагы акбурлы язулар.

**8 нче укучы:** Саубуллашыр вакыт җитте менә,

 Дәреслегем, язу дәфтәрем,

Парталарым, класс бүлмәләрем,

Укытучым, сөйгән мәктәбем.

**9 нчы укучы:** Бүгенгедәй күз алдымда тора

Очар коштай йөргән чакларым.

Сумка тотып, “сабак укырга” дип,

Борма сукмак буйлап атлавым...

**10 нчы укучы:**

Онытмамын, укытучым,

“Бәхетле бул”диеп әйткәнең

Яшь аралаш кабатлыймын:

**Бергә:”Хуш мәктәбем, Хуш мәктәбем!”**

 **Җыр:”Балачагым дөньясында”(А.Кобагышев көе. М.Кәрим сүзләре.)**

 **1 нче алып баручы:**

 Хөрмәтле 11 нче сыйныф укучылары! 2005 нче елның беренче сентябрен хәтерлисезме? Энә - җептән генә төшкән яңа форма киеп, кулга чәчәк бәйләме тотып, сез бу көнне тәүге тапкыр мәктәп бусагасын атлап кердегез. Сезне елмаеп беренче укытучыларыгыз каршы алды, хәреф танырга өйрәтте. Сүз беренче  укытучыгызга бирелә.  Рәхим итегез!

1. Рахимҗанова Рәмзия Габделхәй кызы
2. Газизова Алфинур Хөсәен кызы

**Рәмзилә:**

 Хөрмәтле беренче укытучыларыбыз! Сез безгә кадерле һәм якын кеше булдыгыз. Барсы өчен дә бик зур рәхмәт! Без Сезне һәрчак яратып искә алабыз. Күңелләребездә ягымлы, якын кеше булып калырсыз.

**Айгөл** Без бит әле сабый гына идек,

 Шаян да без, шук та, усал да.

 Йөрәкләргә безнең үтеп кердең,

Нинди генә бала булсак та.

**Рәмзилә** Өйрәттең син безне укырга,

 Матур итеп сүзләр язарга.

 Җырлаттың да, биеттең дә безне,

 Һәм өйрәттең рәсем ясарга.

 **Айгөл** Истә әле каләм тоткан кулым

Бармый иде иде дәфтәр юлыннан

 Өйрәттегез безне язарга сез

 Тотып башта нәни куллардан.

**Җыр: “Хәтерлим мин әле бүгенгедәй”**

**1 нче алып баручы:** Хөрмәтле чыгарылыш сыйныф укучылары!Мәктәптә уку дәверендә сыйныф җитәкчеләрегез сезнең белән бергә шатланды да, көенде дә, һәрвакыт сезнең язмыш өчен яшәде, намуслы, кешеләргә карата шәфкатьле булырга өйрәтте, һәрберебезгә белем алуга аңлы караш, үз көченә ышаныч уята алды. Тәбрикләү өчен сүзне класс җитәкчеләренә бирәбез.

1. Фатыхова Люция Шархинур кызы
2. Галимуллина Лилия Рәкыйп кызы

.

 **1 нче укучы:**  Рәхмәт сезгә, рәхмәт чын күңелдән

Безне балагыздай күргән өчен.

 Безнең хисләр белән янып яшәп

 Күңелләргә шатлык биргән өчен.

 **2 нче укучы:** Сез бер гади укытучы булып,

 Хезмәт итәсез бүген тормышта,

 Һәр укучыгыз –язылмаган роман,

 Һәр дәресегез- маяк тормышка.

 **3 нче укучы:** Уйларыгыз изге, сабыйларның

 Күңеленә барып ялгана.

 Күпме хисләр кирәк алар өчен,

 Ял-йокыгызны онытып янарга.

 **4 нче укучы:** Ил карты да сезгә башын иеп,

 Мөгаллим дип зурлап эндәшә.

 Яшьләр синнән матур үрнәк алып,

 Күркәмлектә сезгә тиңләшә.

 **5 нче укучы:** Игелекле татар мөгаллиме,

 Синнән күчә безгә мәрхәмәт.

 Йөрәк утың балкып янса гына,

 Яшәр иман, яшәр мәхәббәт.

 **6 нчы укучы:** Җылы караш, назлы сүзләреңнән

 Тойдым синең йөрәк җылыңны

 Укытучым, иң кадерле кешем,

 Бүләк итеп ал син җырымны.

**Җыр “Сез иң гүзәл кеше икәнсез”**

**7 нче укучы:** Хөрмәтле укытучыларыбыз!

Йөрәктән чыккан ихлас рәхмәтебез булган чәчәк бәйләмнәрен кабул итеп алыгыз.

**Укытучыларга чәчәк бирү**

**1а.б. Хөрмәтле чыгарылыш сыйныф укучылары!** Мәктәптә укытучылар белем нигезләрен төшендерсә, өйдә әти -әниләрегез икенче мөгаллимнәрегез булды. Алар сезнең белән укыды, санады, гомумән, мәктәп тормышы белән яшәделәр.Хөрмәтле әти – әниләр! Сез, җил –яңгыр тидермичә, сау –сәламәт итеп үстердегез, тәрбияләдегез. Сезгә балаларыгыздан бары тик куанычлы хәбәрләр генә ирешсә иде.

**(Әти-әниләргә сүз)**

**2а.б.** Хөрмәтле әти-әниләребез! Һәрвакыт сезнең җылылыкны тоеп яшибез. Армый-талмый тәрбияләвегез, бәла-казалардан саклап үстерүегез, тырышлыгыгыз өчен бүген сезнең алдыгызда баш иябез.

**1.** Әткәй-әнкәй – минем пар канатым,

Сез булганга, дөньям түгәрәк.

Иңне-иңгә, җанны-җанга куеп,

Яшик әле, яшик бергәләп.

**2.** Акыллы сүз, алтын киңәш белән

 Авыр чакта ярдәм итәсез.

Адашканда, ак юл күрсәтүче

Күңел күзе – ул сез икәнсез.

**3.** Сезгә саулык телим һәр адымда

Тигез бәхет телим һәрвакыт.

 Мең рәхмәтләр әйтеп чын йөрәктән,

Карыйм сезгә сөеп, яратып.

**Җыр**

**1а.б.** Хөрмәтле чыгарылыш сыйныф укучылары! Сез мәктәптә уку дәверендә меңнәрчә тапкыр кыңгырау авазы ишеттегез. Ә бүген яңгырый торганы берсенә дә охшамаячак. Аның бүгенге тавышы моңлы да, ямансу да, шатлыклы да. Чөнки сезнең тәүге тапкыр зур тормышка аяк басуыгызны хәбәр итә ул. Әмма кайда гына булсагыз да, туган җирне, туган йортны, туган мәктәпне онытмагыз. Күңелегезгә кереп калачак бу минутлар шуны исегезгә төшереп торсын.

**2 нче алып баручы**. Бүгенгесе аның – соңгы звонок

 Саубуллашу көнен белгертә.

 Бүгенгесе сезнең хыялларның

 Чынга әверелгәнен сиздертә.

**----------------- -------------------- күтәреп кыңгырау чыңлаталар**

**Рәмзилә:** Соңгы звонок яңгырый-сихри аваз.

Ул гаҗәп моңсу, сагышлы,

Шундый көн бу, олы бәйрәм үзе,

Үзгәртә дә куя язмышны.

**Айгөл**: Кайчан гына бу көн бик еракта,

Килеп җитмәс кебек тоелды,

Күңелемә мәктәп балачактан

Китмәс өчен кереп уелды.

Хуш мәктәбем, яшьлек, мәхәббәт,

Барлык хисләр монда ихлас һәм чын,

Бөтенесе өчен мең рәхмәт.

 **Җыр:”Саубуллашу вальсы”(М.Имашев көе,С Сөләйманов сүзләре.)**

**Вальс (9кл. укучылары бии)**

 **1 нче алып баручы:**

Ашыгабыз, һаман ашыгабыз

Ни көткәнен белми һичкем дә -

Сезнең юллар вакыт  кулында гел,

Сезнең юллар язмыш  иркендә.

      Хәерле  юл!

**2 нче алып баручы:**

Хәерле юл сезгә, укучылар!

Максатларга барып җитегез!

Ашкынганда гомер юлларыннан

Язмышны да узып китегез!

       Хәерле юл!

**1 нче алып баручы:**

Укучылар, укытучылар, килгән кунакларыбыз, бәйрәмебез ахырына якынлашты. Сезне тагын бер кат бәйрәм белән тәбрик итеп, эшегездә һәм тормышыгызда тынычлык, иминлек, гаилә бәхете, сәламәтлек, уңышлар теләп калабыз! Бәйрәмгә килгәнегез һәм игътибарыгыз өчен зур рәхмәт.